SKRIFTLIG FORESPØRGSEL E-1789/99

af Lucio Manisco (GUE/NGL) til Kommissionen

(11. oktober 1999)

Om: Neil Kinnocks forpligtelser

I sit svar på spørgsmål nr. 26 til høringen i Budgetkontroludvalget bekræftede Kinnock, medlem af Kommissionen, at OLAF var i færd med at foretage en undersøgelse af Berthelot-sagen om det spørgsmål, der er rejst i Den Uafhængige Ekspertgruppes rapport. Som reaktion på en række artikler i den europæiske presse, hvori det hedder, at de rapporter, Kommissionens GD XII havde tilvejebragt, og som Cresson havde forelagt for Europa-Parlamentet for at retfærdiggøre Berthelots løn og arbejde, rent faktisk var blevet udarbejdet i 1998 og foruddateret, bekræftede en talsmand for Kommissionen den 30. august, at OLAF i øjeblikket er i færd med at foretage en undersøgelse om de kontrakter, Berthelot havde indgået mellem 1995 og 1997 (jf. AFP 301508 AOU 99).

Som svar på det samme spørgsmål nr. 26 til høringen i Budgetkontroludvalget påpegede Kinnock, at hvis han blev udnævnt, ville han foreslå, at personer, der gøres til genstand for OLAF's undersøgelser, suspenderes fra deres arbejde, hvis der er tilvejebragt de nødvendige beviser, og hvis der er en umiddelbar fare for, at manglende indgriben kan bringe undersøgelsen i fare.

I betragtning af de faktiske ubestridelige forhold, som ekspertgruppen påpeger i deres første beretning om tilfælde af favorisering (jf. punkt 8.1.35 i beretningen), og under hensyntagen til, at de administrative myndigheder i DG XII, der var ansvarlige for sagen, stadigvæk gør tjeneste i dette generaldirektorat og eventuelt vil blive gjort til genstand for den undersøgelse, som OLAF er i færd med at foretage, bedes Kinnock, medlem af Kommissionen, oplyse, om han har til hensigt omgående at suspendere disse højtstående embedsmænd fra deres arbejde?

Svar afgivet af Neil Kinnock på Kommissionens vegne

(25. november 1999)

Kommissionen bekræfter, at OLAF er ved at fortage en intern undersøgelse af Berthelot-sagen.

Den bekræfter endvidere, at den har til hensigt at overveje at fjerne personer, hvis forhold er ved at blive undersøgt af OLAF, fra deres stillinger. I den forbindelse findes der forskellige valgmuligheder:

Såfremt de nødvendige beviser er indsamlet, og manglende fjernelse af de pågældende fra deres stillinger ville betyde en fare for OLAF's undersøgelser, kan man suspendere sådanne personer fra deres stillinger ved at indlede en disciplinærsag mod dem, før OLAF's endelige rapport foreligger. I visse tilfælde vil hovedbeviset naturligvis være OLAF's rapporter, og de foranstaltninger, der skal træffes (herunder indledning af disciplinærsag), vil derfor i stort omfang afhænge af indholdet af disse rapporter.

Kommissionen skal gøre det ærede medlem opmærksom på, at suspension af en tjenestemand er en tidsbegrænset foranstaltning, som kan vare op til fire måneder og indebære tilbageholdelse af op til 50 % af dennes vederlag i henhold til artikel 88 i tjenestemandsvedtægten. I henhold til samme vedtægt kan en sådan foranstaltning kun træffes af den kompetente ansættelsesmyndighed, hvis der kan fremsættes påstand om alvorlig forseelse mod tjenestemanden.

Endelig skal Kommissionen understrege, at en definitiv fjernelse af en tjenestemand fra hans eller hendes stilling, d.v.s. således, at ansættelsesforholdet bringes til ophør, kun kan finde sted efter disciplinærsagens afslutning.

Kommissionen kan forsikre det ærede medlem om, at den straks vil træffe alle nødvendige foranstaltninger, hvis OLAF's rapporter skulle indeholde påstande om alvorlige forseelser begået af tjenestemænd.